RAPPORT FRA KOMMISSIONEN TIL EUROPA-PARLAMENTET OG RÅDET om udøvelsen af de beføjelser til at vedtage delegerede retsakter, der er tillagt Kommissionen i henhold til direktiv 2011/65/EU om begrænsning af anvendelsen af visse farlige stoffer i elektrisk og elektronisk udstyr

1. INDLEDNING

I Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (i det følgende benævnt "RoHS-direktivet") fastlægges der regler for begrænsning af anvendelsen af visse farlige stoffer i elektrisk og elektronisk udstyr (EEE) for at bidrage til beskyttelsen af menneskers sundhed og miljøet, herunder miljørigtig nyttiggørelse og bortskaffelse af affald af EEE.

Bilag II til RoHS-direktivet indeholder listen over stoffer, der er underlagt begrænsninger. Bilag III og IV til RoHS-direktivet indeholder listen over anvendelser, der er undtaget fra begrænsningen i direktivets artikel 4, stk. 1.

Ved direktivet tillægges Kommissionen beføjelse til at vedtage delegerede retsakter for så vidt angår tre forskellige bestemmelser, der vedrører følgende:

fastlæggelse af detaljerede bestemmelser for overholdelse af de maksimale koncentrationsværdier i vægtprocent i homogene materialer, der er anført i bilag II til RoHS-direktivet, jf. artikel 4, stk. 2

tilpasning af bilag III og IV til den videnskabelige og tekniske udvikling, både hvad angår optagelse og fjernelse af undtagelser fra den begrænsning, der er omhandlet i artikel 4, stk. 1, jf. artikel 5, stk. 1, i RoHS-direktivet

revision og ændring af listen over stoffer, der er underlagt begrænsninger, i bilag II, jf. artikel 6, stk. 3, i RoHS-direktivet.

2. RETSGRUNDLAG

Denne rapport forelægges i medfør af artikel 20, stk. 1, i RoHS-direktivet, hvor Kommissionen tillægges beføjelse til at vedtage delegerede retsakter i en periode på fem år fra den 21. juli 2011 og pålægges at udarbejde en rapport vedrørende de delegerede beføjelser senest seks måneder inden udløbet af den femårige periode. Delegationen af beføjelser forlænges automatisk for perioder af samme varighed, medmindre Europa-Parlamentet eller Rådet tilbagekalder delegationen i henhold til artikel 21.

3. UDØVELSE AF DE DELEGEREDE BEFØJELSER

Det har været nødvendigt at udøve de delegerede beføjelser i rapporteringsperioden, for så vidt angår adskillige bestemmelser i direktivet.

3.1. Bestemmelser for overholdelse af de maksimale koncentrationsværdier, jf. artikel 4, stk. 2

Arbejdet med fastlæggelsen af detaljerede bestemmelser for overholdelse af de maksimale koncentrationsværdier i vægtprocent i homogene materialer, der er anført i bilag II til direktivet, er påbegyndt, men der pågår stadig en udvikling. Derfor har Kommissionen endnu ikke vedtaget en delegeret retsakt om disse regler i henhold til artikel 4, stk. 2, i RoHS-direktivet.

3.2. Undtagelser fra den begrænsning, der er omhandlet i artikel 4, stk. 1, jf. artikel 5, stk. 1

I den periode, der er omfattet af denne rapport, modtog Kommissionen omkring 140 ansøgninger om tilpasning af direktivets bilag III og IV til den videnskabelige og tekniske udvikling, jf. artikel 5, stk. 1, i RoHS-direktivet. Efter at have foretaget en grundig videnskabelig og teknisk vurdering af hver ansøgning i overensstemmelse med artikel 5 vedtog Kommissionen 29 individuelle delegerede direktiver om ændring af de undtagelser fra den begrænsning, der er omhandlet i artikel 4, stk. 1, der er opført i bilag III og IV til direktivet. Kommissionen er i øjeblikket i gang med at vurdere yderligere 98 ansøgninger.

Europa-Parlamentet og Rådet gjorde ingen indsigelser mod 28 af de delegerede direktiver, Kommissionen havde foreslået, inden for den i artikel 22 i RoHS-direktivet omhandlede frist. Efter fristens udløb blev hver delegeret retsakt offentliggjort i Den Europæiske Unions Tidende og trådte i kraft på den i retsakten angivne dato. Europa-Parlamentet gjorde imidlertid for nylig indsigelse mod et enkelt delegeret direktiv, som Kommissionen havde foreslået, i henhold til artikel 22 i RoHS-direktivet. Som følge heraf revurderer Kommissionen nu de berørte endnu ikke godkendte ansøgninger for at tage højde for den nye udvikling, for så vidt angår tilgængeligheden af alternativer til anvendelsen af det pågældende stof.

3.3. Ændring af listen over stoffer, der er underlagt begrænsninger, jf. artikel 6, stk. 3

Kommissionen undersøgte i henhold til betragtning 10 i RoHS-direktivet på ny de stoffer, der har højeste prioritet. Efter at have foretaget en grundig videnskabelig og teknisk vurdering af de omhandlede stoffer, herunder ensartede stoffer, vedtog Kommissionen et delegeret direktiv i overensstemmelse med artikel 6, og begrænsede således yderligere fire stoffer, nærmere betegnet di(2ethylhexyl)phthalat (DEHP), butylbenzylphthalat (BBP), dibutylphthalat (DBP) og diisobutylphthalat (DIBP). Europa-Parlamentet og Rådet gjorde ingen indsigelser mod det delegerede direktiv, Kommissionen havde foreslået, inden for den i artikel 22 i RoHS-direktivet omhandlede frist. Det delegerede direktiv blev derefter offentliggjort i Den Europæiske Unions Tidende og trådte i kraft på den i retsakten angivne dato.